Arna Ýr Jónsdóttir , fegurðardrottning og samfélagsmiðlastjarna , hefur verið læst úti af Instagram aðgangnum sínum og þá hótar hakkarinn henni að hann muni eyða aðgangnum eða selja hann til einhvers annars . Í samtali við Fréttablaðið biðlar Arna til almennings um ráð og segist ekki vita hvað hún eigi til bragðs að taka . „ Ó nei það gengur ekki neitt , “ segir Arna þegar hún er spurð út í hvort málin hafi leysts . Arna setti fyrr í dag færslu inn á Facebook hópinn Markaðsnördar þar sem hún óskaði ráða en segir að enn sem komið er hafi ekkert virkað . „ Ég er læst úti , ætli ég sé bara ekki lengur áhrifavaldur , “ segir Arna létt í bragði . „ Ég er sennilega bara lögst í helgan stein eins og þetta lítur út . Ég er ekki bjartsýn , “ segir Arna sem segist ekki hafa hugmynd um hvernig hakkarinn komst yfir aðganginn . „ Ég hef sennilega ekki verið með nægilega læstan aðgang , það eru margir að nota svokallað tvöfalt authentication , “ segir hún . „ Ég er að vonast eftir því að ef einhver sem er klár að lesa þetta að þá hafi viðkomandi kannski samband við mig , “ segir Arna og viðurkennir að hún viti ekki hvert hún eigi að snúa sér . Hakkarinn hefur verið að senda henni tölvupósta í dag þar sem hann krefst svara . „ Þetta er alveg brutal . Hann er alltaf að senda mér annars slagið skilaboð og er að , hvað segir maður ? Blackmaila mig . Ef ég svara honum ekki eyðir hann myndum og hótar því að selja Instagramið til einhvers annars , “ segir Arna . „ Svo var hann að segja við mig áðan , „ Ég sé að þú ert að opna skilaboðin mín en lest þau ekki svo þú greinilega þarft ekki á þessu Instagrami að halda , þannig ég ætla bara að byrja að deleta því , goodbye . “ Arna segir spurð halda að hann vilji pening en tekur fram að hún hafi ekki þorað að svara honum . „ Ég bjóst ekki við þessu , það eru bara fullt af einhverjum ungbarnamyndum á Instagraminu mínu . Ég bjóst ekki við því að einhver myndi hafa það í sér að fara að hakka einhverja nýbakaða móður . “